Trump koer oor liefde vir KimAmerika se president, Donald Trump, is verlief op Noord-Korea se diktator, Kim Jong-oen, het hy Saterdag in Wes-Virginië gesê. Foto: Withuis via Wikipedia Dis ŉ onwaarskynlike romanse, maar pres. Donald Trump van Amerika sê hy en die Noord-Koreaanse diktator, Kim Jong-oen, het die laaste paar maande “verlief geraak”. Luidens ŉ berig op die webtuiste Business Insider het Trump Saterdag aan ŉ Republikeinse saamtrek in Wheeling, Wes-Virginië, gesê hul nuutgevonde liefde vir mekaar het die weg gebaan vir wat die Amerikaanse president “ŉ wonderlike verhouding” noem. Op die byeenkoms, wat bedoel was om steun vir Republikeinse kandidate in die midtermynverkiesings te werf, het Trump melding gemaak van die afname in spanning tussen die VSA en Noord-Korea en gesê selfs nog tot onlangs het hy en Kim mekaar beledig en gedreig. “Ek was regtig hardekoejawel en hy ook,” het Trump gesê. “En ons het gereeld vasgesit, maar toe raak ons verlief. Oukei? Nee, regtig. Hy het vir my lieflike briewe geskryf. Dis pragtige briewe. Ons het verlief geraak,” berig die webtuiste The Hill. Business Insider meen Trump verwys na die simboliese briewe wat Kim persoonlik aan Trump gestuur het wat “deurdrenk was van die vleitaal”. Die twee het mekaar vroeër vanjaar op ŉ historiese spitsberaad ontmoet nadat hulle mekaar voorheen gereeld gedreig het, berig die BBC.